**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Συμπληρωματικού Προϋπολογισμού Νόμος (Αρ. 1) του 2022»**

**Παρόντες:**

Χριστιάνα Ερωτοκρίτου, πρόεδρος Αντρέας Καυκαλιάς

Χρύσης Παντελίδης Χρίστος Χριστοφίδης

Χάρης Γεωργιάδης Σωτήρης Ιωάννου

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος ΔαμιανούΣταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 12, 23 και 30 Μαΐου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Υγείας, του Υπουργείου Μεταφορών, Επικοινωνιών και Έργων, του Υπουργείου Παιδείας, Πολιτισμού, Αθλητισμού και Νεολαίας, του Υπουργείου Γεωργίας, Αγροτικής Ανάπτυξης και Περιβάλλοντος, του Υφυπουργείου Τουρισμού και του Υφυπουργείου Έρευνας, Καινοτομίας και Ψηφιακής Πολιτικής.

Σκοπός του νόμου που προτείνεται είναι η έγκριση πληρωμής από τον λογαριασμό του Πάγιου Ταμείου της Δημοκρατίας συμπληρωματικών πιστώσεων ύψους €102.075.815 και η χρήση τους για τη διενέργεια δαπανών προς υλοποίηση διάφορων σκοπών για τους οποίους δεν έχει γίνει οποιαδήποτε πρόνοια ή η πρόνοια που περιλήφθηκε στον προϋπολογισμό του 2022 είναι ανεπαρκής.

Σύμφωνα με τα κατατεθέντα στοιχεία, οι πιστώσεις που περιλήφθηκαν στον προϋπολογισμό του 2022 κάτω από τα άρθρα 04520 «Μέτρα Στήριξης-COVID-19» και 03852 «Mη Προβλεπόμενες Δαπάνες και Αποθεματικό Τακτικών Δαπανών» ύψους €30 εκατομ. και €51,4 εκατομ, αντίστοιχα, κατέστησαν ανεπαρκείς λόγω της εξέλιξης της πανδημίας COVID-19, καθώς και των έκτακτων αναγκών που προέκυψαν συνεπεία του πολέμου στην Ουκρανία.

Οι συμπληρωματικές πιστώσεις που απαιτούνται αφορούν μεταξύ άλλων στα ακόλουθα:

1. Αγορά και διάθεση self test στους πολίτες μέσω των φαρμακείων, προμήθεια τεστ ταχείας ανίχνευσης αντιγόνου (rapid test), αγορά υπηρεσιών για συντονισμό και στελέχωση των ιατρείων δημόσιας υγείας, αγορά υπηρεσιών από κινητές μονάδες για διεξαγωγή τεστ ταχείας ανίχνευσης αντιγόνου, διενέργεια test to stay και μοριακών εξετάσεων COVID-19, αποκατάσταση και φιλοξενία θετικών κρουσμάτων και διενέργεια αλληλούχισης νέας γενιάς σε δείγματα ήδη επιβεβαιωμένων κρουσμάτων, αγορά φαρμάκων και εμβολίων για την πανδημία, καταβολή υπερωριών για την επίταξη ιατρών και νοσηλευτών και την παραπομπή ασθενών στον ιδιωτικό τομέα, καθώς και διεξαγωγή ερευνών (€53.000.000).
2. Στελέχωση των σημείων ελέγχου COVID-19 στα αεροδρόμια για έλεγχο των υγειονομικών εγγράφων, διαχωρισμό των επιβατών κατά την αποβίβασή τους, καθώς και καθοδήγησή τους στα εργαστήρια διεξαγωγής εξετάσεων COVID-19 (€700.000).
3. Καταβολή χορηγίας στις σχολικές εφορείες για δαπάνες που αφορούν στην απολύμανση σχολικών χώρων λόγω κρουσμάτων COVID-19, χρήση αιθουσών δημόσιων εκπαιδευτηρίων για διενέργεια τεστ ταχείας ανίχνευσης αντιγόνου, λειτουργικά έξοδα και κατανάλωση ηλεκτρικού ρεύματος (€520.000).
4. Αγορά υπηρεσιών για το κέντρο τηλεξυπηρέτησης του κοινού για παροχή πληροφοριών που αφορούν στην πανδημία, στην υποστήριξη της πλατφόρμας εμβολιασμού και στην παροχή πληροφοριών για το Cyprus Flight Pass (€571.200).
5. Καταβολή αποζημίωσης στους τυροκόμους, λόγω της επιβολής περιοριστικών μέτρων κατά τη διάρκεια της πανδημίας στον επισιτιστικό τομέα, τα οποία επηρέασαν δυσμενώς την κατανάλωση τυροκομικών προϊόντων (€890.000).
6. Στήριξη των αεροπορικών εταιρειών για τη συνέχιση υλοποίησης του Σχεδίου Κινήτρων Συνδεσιμότητας και Ανάπτυξης Αερομεταφορών για την περίοδο Ιουλίου-Δεκεμβρίου 2021 (€5.784.615).
7. Έκτακτες δαπάνες που αναμένεται να προκύψουν κατά το δεύτερο τρίμηνο του 2022 λόγω της εξέλιξης της πανδημίας, περιλαμβανομένης της φιλοξενίας ασθενών θετικών στον COVID-19, καθώς και της εφαρμογής του προγράμματος επιχορηγημένων διακοπών (€10.000.000).
8. Αγορά και διαχείριση σιτηρών για περίοδο ενός έτους για σκοπούς διατήρησης αποθέματος, λόγω των επιπτώσεων του πολέμου στην Ουκρανία (€18.000.000).
9. Στήριξη και φιλοξενία εκτοπισθέντων προσφύγων από την Ουκρανία (€5.000.000).
10. Στήριξη των αιγοπροβατοτρόφων, των αγελαδοτρόφων και των χοιροτρόφων, καθώς και δαπάνες για την αποθεματοποίηση χοίρειου κρέατος (€7.600.000).

Στο πλαίσιο της συζήτησης του θέματος, η εκπρόσωπος του Υπουργείου Οικονομικών, αφού ανέλυσε τα επιμέρους κονδύλια του προϋπολογισμού, δήλωσε ότι η υπολογιζόμενη επίπτωση στο δημοσιονομικό ισοζύγιο από την έγκριση του υπό αναφορά συμπληρωματικού προϋπολογισμού αναμένεται να ανέλθει στο 0,4% του ακαθάριστου εγχώριου προϊόντος (ΑΕΠ).

Στο στάδιο της εξέτασης του προτεινόμενου προϋπολογισμού μέλη της επιτροπής ζήτησαν διευκρινήσεις από τα αρμόδια υπουργεία για τα επιμέρους κονδύλια του προϋπολογισμού, καθώς και την κατάθεση στοιχείων που αφορούν μεταξύ άλλων στις δαπάνες και στο πλάνο του Υπουργείου Υγείας σε σχέση την πανδημία COVID-19, στη λειτουργία του τηλεφωνικού κέντρου για παροχή πληροφόρησης ως προς την πανδημία, στο Σχέδιο Κινήτρων Συνδεσιμότητας και Ανάπτυξης Αερομεταφορών, στη συμφωνία για αγορά υπηρεσιών αποθήκευσης, συντήρησης και διαχείρισης αποθεμάτων σιτηρών, στο σχέδιο στήριξης των τυροκόμων, καθώς και στο σχέδιο στήριξης Ουκρανών προσφύγων.

Σε σχέση με τα τεθέντα ζητήματα ο εκπρόσωπος του Υπουργείου Γεωργίας, Αγροτικής Ανάπτυξης και Περιβάλλοντος δήλωσε τα ακόλουθα:

1. Το Υπουργείο Γεωργίας, Αγροτικής Ανάπτυξης και Περιβάλλοντος λαμβάνει πληροφόρηση σε καθημερινή βάση από τους εισαγωγείς σιτηρών με σκοπό την αποτελεσματικότερη παρακολούθηση των αποθεμάτων σιτηρών. Σε περίπτωση κατά την οποία προκύψει ανάγκη για πρόσθετα αποθέματα, το αρμόδιο υπουργείο θα προβεί σε όλες τις απαραίτητες ενέργειες για την αντιμετώπιση του ζητήματος.
2. Τα αποθέματα σιτηρών αποθηκεύονται από τους ιδιώτες εισαγωγείς με ευθύνη του αρμόδιου υπουργείου και σε περίπτωση που παραστεί ανάγκη θα διατεθούν για κάλυψη των αναγκών της αγοράς.
3. Η αποζημίωση στους τυροκόμους αφορά στην κάλυψη του κόστους των αποθεμάτων τυριού που παράχθηκαν πριν από την 30ή Σεπτεμβρίου 2022 και πρόκειται να καταβληθεί στους δικαιούχους που πληρούν τα κατάλληλα πρότυπα παραγωγής.

Οι εκπρόσωποι του Υπουργείου Υγείας δήλωσαν μεταξύ άλλων τα ακόλουθα:

1. Στο παρόν στάδιο και σύμφωνα με τα ισχύοντα επιδημιολογικά δεδομένα, η διενέργεια ελέγχων αναφορικά με την πανδημία COVID-19 έχει περιοριστεί σημαντικά.
2. Η διενέργεια ελέγχων COVID-19 με τεστ ταχείας ανίχνευσης αντιγόνου θα πραγματοποιείται, στο αμέσως επόμενο διάστημα, σε εβδομαδιαία βάση και θα περιοριστεί σε στέγες ηλικιωμένων και κλειστές δομές, καθώς και σε δειγματοληπτικούς ελέγχους 5 000 πολιτών για σκοπούς επιδημιολογικής επιτήρησης.
3. Το μεγαλύτερο μέρος των δαπανών που περιλαμβάνονται στον υπό αναφορά συμπληρωματικό προϋπολογισμό για τη διαχείριση της πανδημίας COVID-19 αφορούν δεδουλευμένα των προηγούμενων μηνών και ανειλημμένες υποχρεώσεις του Υπουργείου Υγείας και αφορούν μέχρι τον Ιούνιο του 2022.

Οι εκπρόσωποι του Υφυπουργείου Τουρισμού δήλωσαν ότι η κυβέρνηση, αναγνωρίζοντας τις δυσμενείς συνθήκες που επικρατούν στη ξενοδοχειακή βιομηχανία, συνεπεία του πολέμου στην Ουκρανία, έχει προχωρήσει στην επέκταση του προγράμματος επιχορηγημένων διακοπών μέχρι τον Ιούλιο του έτους 2022. Επιπροσθέτως, αρκετές ξενοδοχειακές μονάδες έχουν ενταχθεί στο σχέδιο φιλοξενίας Ουκρανών προσφύγων.

Η εκπρόσωπος του Υφυπουργείου Έρευνας, Καινοτομίας και Ψηφιακής Πολιτικής δήλωσε ότι το τηλεφωνικό κέντρο για παροχή πληροφόρησης για την πανδημία COVID-19 συνεχίζει τη λειτουργία του, καθότι εξακολουθούν να εφαρμόζονται μέτρα για τον περιορισμό της πανδημίας, διασαφηνίζοντας ότι οι δαπάνες διενεργούνται στη βάση του αριθμού των κλήσεων που πραγματοποιούνται.

Σημειώνεται ότι το Υπουργείο Υγείας, το Υπουργείο Γεωργίας, Αγροτικής Ανάπτυξης και Περιβάλλοντος, το Υπουργείο Μεταφορών, Επικοινωνιών και Έργων, καθώς και το Υφυπουργείο Έρευνας, Καινοτομίας και Ψηφιακής Πολιτικής με σχετικές επιστολές τους κατέθεσαν στην επιτροπή τα ζητηθέντα στοιχεία.

Στο στάδιο της κατ’ άρθρον συζήτησης μέλη της επιτροπής ζήτησαν περαιτέρω διευκρινήσεις αναφορικά με την καταβολή οικονομικής στήριξης προς τις επιχειρήσεις των οποίων η λειτουργία επηρεάστηκε από την πανδημία COVID-19 και ειδικότερα σε ό,τι αφορά στα κέντρα διασκέδασης.

Συναφώς, ο εκπρόσωπος του Υπουργείου Οικονομικών, αφού δήλωσε ότι στον προτεινόμενο προϋπολογισμό δεν περιλαμβάνονται οποιαδήποτε κονδύλια που αφορούν το πιο πάνω θέμα, ενημέρωσε την επιτροπή ότι σύμφωνα με σχετική πληροφόρηση του Υπουργείου Εργασίας, Πρόνοιας και Κοινωνικών Ασφαλίσεων τα σχέδια επιχορήγησης επιχειρήσεων για αντιμετώπιση των επιπτώσεων της πανδημίας COVID-19 έχουν τερματιστεί. Στο παρόν στάδιο εκκρεμούν περίπου 500 περιπτώσεις επιχειρήσεων στις οποίες δεν έχει καταβληθεί οικονομική στήριξη, καθότι αφορούν κατά βάση περιπτώσεις για τις οποίες παρουσιάστηκαν λάθη ή παραλείψεις κατά τη διαδικασία της συμπλήρωσης των σχετικών αιτήσεων.

Αναφορικά με το θέμα στήριξης των κέντρων διασκέδασης, ο ίδιος αρμόδιος ανέφερε ότι η οικονομική δραστηριότητα των νυκτερινών κέντρων διασκέδασης και δισκοθηκών περιλαμβάνεται στις επιλέξιμες δραστηριότητες του Σχεδίου Κρατικής Χορηγίας Ορισμένων Κατηγοριών Επιχειρήσεων και Αυτοτελώς Εργαζομένων, το οποίο προωθήθηκε σύμφωνα με το προσωρινό πλαίσιο της Ευρωπαϊκής Επιτροπής για τη λήψη μέτρων κρατικής ενίσχυσης με σκοπό τη στήριξη της οικονομίας κατά τη διάρκεια της πανδημίας COVID-19. Σύμφωνα με το εν λόγω σχέδιο, ως βάση υπολογισμού του ύψους της στήριξης των επιλέξιμων περιπτώσεων αποτελούσε ο τριμηνιαίος κύκλος εργασιών κατά το τέλος του έτους 2019, στη βάση των υποβληθέντων φορολογικών δηλώσεων και ως εκ τούτου η κρατική στήριξη καταβλήθηκε στη βάση των όρων και προϋποθέσεων του εν λόγω σχεδίου.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

31η Μαΐου 2022

Αρ. Φακ.: 23.01.063.083-2022

ΑΚ/ΠΧ/ΓΧ